माओवादियों ने सड़क निर्माण करा रहे ठेकेदार को मौत के घाट उतारा, 6 वाहनों में लगा दी आग

सुकमा. दोरनापाल थाना इलाके में सड़क निर्माण कार्य में लगे ठेकेदार की हत्या कर नक्सलियों ने शव को सड़क पर फेंक दिया। निर्माण कार्य में लगे वाहनों के ड्राइवर और कर्मचारियों की जमकर पिटाई की। एक मशीन के अलावा 6 वाहनों में आग लगा दी। सूचना पर मौके पर पहुंचे सीआरपीएफ के जावानों ने घायलों को अस्पताल पहुंचाया।

दोरनापाल थाना इलाके में मिसमा चिचोड़गुड़ा मार्ग पर हवालेमिसमा से उपमपल्ली गांव के बीच 11 करोड़ की लागत से सड़क बन रही है। गुरुवार को सड़क निर्माण कार्य के दौरान अचानक हथियारबंद नक्सलियों की टीम मौके पर पहुंची और ठेकेदार भिलाई निवासी हरिशंकर साहू को मौके से

उठा ले गए। कुछ देर बाद उसकी हत्या कर शव सड़क पर फेंक दिया। वहीं निर्माण कार्य में लगे वाहनों के ड्राइवरों और कर्मचारियों की जमकर पिटाई कर दी। मौके पर पहुंचे सीआरपीएफ के जवानों ने घायलों को उपचार के लिए केरलापाल पहुंचाया। नक्सलियों ने आगजनी कर भारी उत्पात मचाया।